CELEX: 32018D0748
Language: lt
Date: 2018-05-14 00:00:00
Title: 2018 m. gegužės 14 d. Tarybos įgyvendinimo sprendimas (ES) 2018/748 dėl kontrolės priemonių taikymo naujai psichoaktyviajai medžiagai 1-(4-cianobutil)-N-(2-fenilpropan-2-il)-1H-indazol-3-karboksamidui (CUMYL-4CN-BINACA)

22.5.2018   
            
            
               LT
            
            
               Europos Sąjungos oficialusis leidinys
            
            
               L 125/10
            
         TARYBOS ĮGYVENDINIMO SPRENDIMAS (ES) 2018/748
   2018 m. gegužės 14 d.
   dėl kontrolės priemonių taikymo naujai psichoaktyviajai medžiagai 1-(4-cianobutil)-N-(2-fenilpropan-2-il)-1H-indazol-3-karboksamidui (CUMYL-4CN-BINACA)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2005 m. gegužės 10 d. Tarybos sprendimą 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės (1), ypač į jo 8 straipsnio 3 dalį,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę (2),
   kadangi:
   
               (1)
            
            
               remiantis Sprendimo 2005/387/TVR 6 straipsniu, neeiliniame Europos narkotikų ir narkomanijos stebėsenos centro išplėstinio mokslinio komiteto posėdyje buvo parengta naujos psichoaktyviosios medžiagos 1-(4-cianobutil)-N-(2-fenilpropan-2-il)-1H-indazol-3-karboksamido (CUMYL-4CN-BINACA) rizikos vertinimo ataskaita, o 2017 m. lapkričio 14 d. ta ataskaita pateikta Komisijai ir Tarybai;
            
         
               (2)
            
            
               CUMYL-4CN-BINACA yra sintetinis kanabinoidas. Savo poveikiu ji panaši į kanapėse esantį THC, kuris sukelia stiprų psichoaktyvų poveikį, bet CUMYL-4CN-BINACA papildomai pasižymi gyvybei pavojingu toksiškumu. Stiprus CUMYL-4CN-BINACA poveikis bei faktas, kad ši medžiaga gali sudaryti didelę arba nežinomą svyruojančią dalį rūkomuosiuose mišiniuose, kelia didelę apsinuodijimo riziką;
            
         
               (3)
            
            
               CUMYL-4CN-BINACA Sąjungoje yra prieinama bent nuo 2015 m. spalio mėn. ir buvo aptiktas 11-oje valstybių narių. Tikėtina, kad dėl CUMYL-4CN-BINACA pobūdžio nustatomi ne visi jos buvimo atvejai, nes paprastai CUMYL-4CN-BINACA aptikimo tyrimai neatliekami. Daugeliu atvejų CUMYL-4CN-BINACA buvo konfiskuota miltelių arba žolelių pavidalu, bet pasitaikė ir retesnių atvejų, kai ji konfiskuota kitu fiziniu pavidalu (pvz., kaip sugeriamojo popieriaus gabaliukai). Sąjungoje įvyko daugiau kaip 270 šios medžiagos konfiskavimo atvejų;
            
         
               (4)
            
            
               dvi valstybės narės pranešė apie 11 su CUMYL-4CN-BINACA susijusių mirčių. Bent penkių mirčių atveju CUMYL-4CN-BINACA buvo mirties priežastis arba galėjo prisidėti prie mirties. Be to, dvi valstybės narės pranešė apie penkis ūmaus nemirtino apsinuodijimo atvejus, susijusius su CUMYL-4CN-BINACA. Tikėtina, kad dėl CUMYL-4CN-BINACA pobūdžio nustatomi ne visi CUMYL-4CN-BINACA sukelto nemirtino apsinuodijimo ir mirties atvejai ir ne apie visus tokius atvejus pranešama;
            
         
               (5)
            
            
               informacijos apie sąsajas su organizuotu nusikalstamumu gaminant, platinant, neteisėtai prekiaujant ir tiekiant CUMYL-4CN-BINACA Sąjungoje nėra. Iš turimų duomenų matyti, kad CUMYL-4CN-BINACA pagamino Kinijoje esančios chemijos sektoriaus įmonės;
            
         
               (6)
            
            
               paprastai CUMYL-4CN-BINACA parduodama mažais ir didmeninei prekybai pritaikytais kiekiais rūkymo reikmenų parduotuvėse kaip vadinamųjų „teisėtų psichoaktyvių medžiagų“ turintys rūkomieji mišiniai arba kaip milteliai, taip pat internete, kur pristatoma kaip „teisėtas“ kanapių pakaitalas. Tikėtina, kad ji taip pat parduodama tiesiogiai neteisėtoje narkotikų rinkoje. Kadangi tokių produktų pakuotėje sudedamosios dalys nurodomos retai, dauguma vartotojų nežino, kad vartoja CUMYL-4CN-BINACA arba kad apskritai vartoja sintetinius kanabinoidus;
            
         
               (7)
            
            
               CUMYL-4CN-BINACA neturi pripažinto medicininės paskirties naudojimo žmonėms skirtuose arba veterinariniuose vaistuose nei Sąjungoje, nei, labai tikėtina, už jos ribų. Nėra požymių, kad CUMYL-4CN-BINACA galėtų būti naudojama kitiems tikslams, išskyrus tai, kad ji naudojama kaip etaloninė analizės medžiaga ir atliekant mokslinius tyrimus;
            
         
               (8)
            
            
               rizikos vertinimo ataskaitoje teigiama, kad atlikus tolesnius mokslinius tyrimus būtų galima atsakyti į daug su CUMYL-4CN-BINACA susijusių klausimų, kylančių dėl trūkstamų duomenų apie riziką atskirų asmenų sveikatai, visuomenės sveikatai ir socialinę riziką. Tačiau esami įrodymai ir informacija apie medžiagos keliamą riziką sveikatai ir socialinę riziką yra pakankamas pagrindas taikyti CUMYL-4CN-BINACA kontrolės priemones visoje Sąjungoje;
            
         
               (9)
            
            
               1961 m. Jungtinių Tautų bendrojoje narkotinių medžiagų konvencijoje ir 1971 m. Jungtinių Tautų psichotropinių medžiagų konvencijoje CUMYL-4CN-BINACA nėra nurodyta kaip kontroliuojama medžiaga. Šiuo metu pagal Jungtinių Tautų sistemą CUMYL-4CN-BINACA vertinimas neatliekamas;
            
         
               (10)
            
            
               kadangi devynios valstybės narės taiko medžiagai CUMYL-4CN-BINACA kontrolės priemones pagal nacionalinės narkotikų kontrolės teisės aktus, o penkios valstybės narės taiko medžiagai CUMYL-4CN-BINACA kontrolės priemones pagal kitus teisės aktus, visoje Sąjungoje taikomos CUMYL-4CN-BINACA kontrolės priemonės padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir apsaugotų nuo rizikos, kurią kelia jos prieinamumas ir vartojimas;
            
         
               (11)
            
            
               Sprendimu 2005/387/TVR Tarybai suteikti įgyvendinimo įgaliojimai, kad būtų galima greitai ir remiantis ekspertinėmis žiniomis Sąjungos lygmeniu reaguoti atsiradus naujoms psichoaktyviosioms medžiagoms, kurias aptinka ir apie kurias praneša valstybės narės, taikant toms medžiagoms kontrolės priemones visoje Sąjungoje. Kadangi tokių įgyvendinimo įgaliojimų vykdymo inicijavimui taikomos sąlygos ir procedūra yra įvykdytos, turėtų būti priimtas įgyvendinimo sprendimas, kad CUMYL-4CN-BINACA visoje Sąjungoje būtų taikomos kontrolės priemonės;
            
         
               (12)
            
            
               Danijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
         
               (13)
            
            
               Airijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
         
               (14)
            
            
               Jungtinei Karalystei Sprendimas 2005/387/TVR nėra privalomas, todėl ji nedalyvauja priimant ir taikant šį sprendimą ir jis nėra jai privalomas ar taikomas,
            
         PRIĖMĖ ŠĮ SPRENDIMĄ:
   1 straipsnis
   Naujai psichoaktyviajai medžiagai 1-(4-cianobutil)-N-(2-fenilpropan-2-il)-1H-indazol-3-karboksamidui (CUMYL-4CN-BINACA) visoje Sąjungoje turi būti taikomos kontrolės priemonės.
   2 straipsnis
   Valstybės narės, vadovaudamosi nacionalinės teisės aktais, ne vėliau kaip 2019 m. gegužės 23 d. [vieneri metai nuo šio sprendimo paskelbimo dienos] imasi reikiamų priemonių, kad CUMYL-4CN-BINACA būtų taikomos kontrolės priemonės ir baudžiamosios sankcijos, kaip numatyta jų teisės aktuose, laikantis įsipareigojimų pagal 1971 m. Jungtinių Tautų psichotropinių medžiagų konvenciją.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   Šis sprendimas taikomas pagal Sutartis.
   
      Priimta Briuselyje 2018 m. gegužės 14 d.
      
         
            Tarybos vardu
         
         
            Pirmininkė
         
         E. ZAHARIEVA
      
   
   
      (1)  OL L 127, 2005 5 20, p. 32.
   
      (2)  2018 m. gegužės 3 d. nuomonė (dar nepaskelbta Oficialaijame leidinyje).